Texasin moottorisahamurhat (vuoden 1974 elokuva)

Texasin moottorisahamurhat () on yhdysvaltalainen vuonna 1974 valmistunut independent-kauhuelokuva, jonka on ohjannut Tobe Hooper. Elokuvan käsikirjoittajina toimivat Tobe Hooper ja Kim Henkel. 

Elokuva kertoo kaveriporukasta, joka joutuu kannibaaliperheen uhreiksi Yhdysvaltojen Teksasissa. Elokuvaa markkinoitiin tositapahtumiin perustuvana houkuttelemaan laajempaa yleisöä ja toimimaan hienovaraisena kommentointina aikakauden poliittisesta ilmapiiristä. Ohjaaja Hooper sai inspiraationsa elokuvaan yhdysvaltalalaisesta sarjamurhaajasta Ed Geinistä, vaikkakin elokuva juoneltaan on muuten suurimmalta osin kuvitteellinen.

Elokuvasta on myöhemmin tehty useita jatko-osia, joista viimeisin valmistui vuonna 2022.

Juoni

Elokuva alkaa kertojan (John Larroquette) johdannolla.

18. elokuuta 1973 haudanryöstäjä varastaa useita ruumiita hautausmaalta. Ryöstäjä sitoo mätänevän ruumiin ja muita ruuminosia monumenttiin ja tuo kauhistuttuvan näytelmän, jonka paikallinen asukas löytää auringon noustessa.

Viisi nuorta, Sally Hardesty, Jerry, Pam, Kirk ja Sallyn halvaantunut pyörätuolissa oleva veli Franklin kulkevat pakettiautolla Teksasissa. Porukka pysähtyy hautausmaalle tarkastamaan, onko Sallyn ja Franklinin isoisän hautaa kaivettu ja selviää, että hautaan ei ole koskettu. Matkalla he ottavat kyytiin oudosti käyttäytyvän liftarin, joka kertoo perheestään. Liftari lainaa Franklinilta taskuveitsen, jolla hän viiltää itseään ja ottaa sitten ryhmästä kameralla Polaroid-kuvan, josta hän pyytää maksua. Kun he kieltäytyvät maksamasta, hän polttaa valokuvan ja hyökkää Franklinin kimppuun partaveitsellä. Porukka pakottaa hänet poistumaan pakettiautosta. Liftarin poistuttua, hän levittää verta pakettiauton kylkeen heidän ajaessaan pois. Pakettiautosta alkaa bensa loppua, joten he päättävät pysähtyä tien varrella olevalle huoltoasemalle, jossa aseman omistaja kertoo, että bensa on lopussa. Porukka tutkii huoltoaseman lähellä olevaa hylättyä taloa, jonka omistaa Hardestyn perhe. 

Ryhmän jäsenet Kirk ja Pam jättävät muut taakseen ja aikovat käydä Franklinin mainitsemalla läheisellä uimapaikalla. Matkalla he löytävät toisen talon, jonka pihalla on useita romutettuja autoja ja kaasukäyttöisiä generaattoreja. Kirk astuu sisään taloon lukitsemattomasta ovesta, kun Pam odottaa ulkona. Hänen tutkiessaan taloa ilmestyy isokokoinen ihonaamiota käyttävä mies (Leatherface), joka murhaa Kirkin vasaralla. Kun Kirkiä ei ala kuulumaan, Pam tulee sisään taloon ja löytää huoneen, jossa on täynnä lahoavia jäänteitä ja ihmisten ja eläinten luista valmistettuja huonekaluja. Hän yrittää paeta, mutta Leatherface saa hänet kiinni ja nostaa lihakoukkuun. Mies käynnistää moottorisahan ja leikkaa Kirkin osiin Pamin katsellessa. Illalla Jerry lähtee etsimään Pamia ja Kirkiä. Kun hän astuu sisään taloon, löytää Pamin lähes kuolleen, kouristelevan ruumiin pakastimesta, jonka jälkeen Leatherface tappaa hänet. 

Pimeän tultua Sally ja Franklin lähtevät etsimään ystäviään. Kuljettuaan jonkin matkaa, Leatherface väijyttää heidät ja tappaa Franklinin moottorisahalla. Pakokauhuissaan Sally lähtee juoksemaan karkuun Leatherfacea, joka päätyy samaan taloon, jossa ryhmän jäsenet on tapettu. Sally löytää talon yläkerrasta näennäisesti kuolleen vanhan miehen ja naisen mätänevän ruumiin. Sally pakenee talosta hyppäämällä toisen kerroksen ikkunasta ja jatkaa pakenemistaan huoltoasemalle, Leatherface perässä. Huoltoasemalle saavuttuaan Leatherface yllättäen katoaa ja huoltoaseman omistaja päästää Sallyn sisään. Aseman omistaja lohduttaa Sallya ja lupaa auttaa häntä, mutta hän lyö ja sitoo Sallyn, laittaa säkkiin ja nostaa lava-autoonsa. Omistaja ajaa samaiselle talolle, jossa Sally aiemmin kävi. Matkalla talolle aiemmin tavattu liftaaja ilmaantuu. Omistaja moittii hänen toimiaan hautausmaalla. Kun liftaaja ja huoltoaseman omistaja saapuvat talolle, Leatherace ilmestyy paikalle naisten vaatteisiin pukeutuneena. Selviää, että huoltoaseman omistaja, liftari ja Leatherface ovat saman perheen jäseniä. Kaksi veljeä tuovat vanhan miehen, isoisän yläkerrasta alas. Toinen veljeksistä viiltää Sallyltä sormen, jotta isoisä voi imeä hänen verta. Sally pyörtyy koettelemuksesta. 

Seuraavana aamuna Sally palaa tajuihinsa. Miehet pilkkaavat häntä ja riitelevät keskenään. He päättävät, että isoisä saa tappaa Sallyn vasaralla. Lukuisista yrityksistä huolimatta isoisä ei saa tähdättyä kunnolla vasaralla Sallyyn. Lopulta Sally vapautuu ja lähtee juoksemaan pakoon, takana juoksien liftariveli ja Leatherface. Tiellä vastaantuleva kuorma-auto ajaa vahingossa liftaajan yli ja tappaa tämän. Kuorma-auton kuljettaja lähtee Sallyn kanssa juoksemaan karkuun. Kuljettaja heittää Leatheracea suurella jakoavaimella, jolloin hän kaatuu maahan ja loukkaa jalkansa moottorisahalla. Veren peitossa oleva Sally kohtaa tiellä ohi kulkevan lava-auton, jonka lavalle hän kiipeää ja pääsee pakanemaan Leatherfacea. Kun lava-auto ajaa pois paikalta, Sally nauraa hysteerisesti, kun raivoissaan oleva Leatherface heiluttaa moottorisahaansa tiellä auringon noustessa. 

Näyttelijät

Vastaanotto Suomessa
Suomessa elokuva oli pitkään esityskiellossa voimakkaan psykologisen kauhun takia. Ensimmäisen kerran elokuva yritettin julkaista Suomessa osittain leikattuna vuonna 1990 elokuvalevittäjä Europa Visionin VHS-kasettijulkaisuna, mutta tämä kiellettiin kokonaan. Elokuvalevittäjä Cinema Mondo yritti vuonna 1994 hakea Texasin moottorisahamurhille ensimmäisen kerran esityslupaa, mutta elokuva edelleen kiellettiin kokonaan. Vuonna 1996 elokuva sai lopulta esitysluvan K-18 -ikärajalla ja sen ensi-ilta oli 1. marraskuuta 1996 Kino Engel 1 -elokuvateatterissa. 

Vuonna 2001 elokuva julkaistiin leikkaamattomana Suomessa ensimmäisen kerran DVD-levynä ja VHS-kasettina Future Filmin julkaisemana. Myöhemmin elokuva on julkaistu uudelleen useaan otteeseen DVD- ja Blu-ray -levynä.

Vuonna 2024 elokuvan 50-vuotisjuhlan kunniaksi Suomen elokuvateatterien ohjelmistossa esitettiin elokuvan restauroitua versiota.

Lähteet

Aiheesta muualla

Luokka:Elokuvat kannibalismista
Luokka:Kokonaan kielletyt elokuvat Suomessa
Luokka:Tobe Hooperin ohjaamat elokuvat
Luokka:Sarjamurhaajaelokuvat
Luokka:Vuoden 1974 yhdysvaltalaiset elokuvat
Luokka:Yhdysvaltalaiset independent-elokuvat
Luokka:Yhdysvaltalaiset kauhuelokuvat